Ítalska þingið reynir enn að koma sér saman um hver verði næsti forseti landsins. Forseti efri deildarinnar verður mögulega fyrir valinu þegar atkvæði verða greidd í sjötta sinn síðdegis.
Þingmenn mið- og hægriflokka á ítalska þinginu hafa náð samkomulagi um að styðja forseta efri deildar í embætti forseta landsins. Fimmta atkvæðagreiðsla var um málið í morgun og sú sjötta verður síðdegis.
Þingmenn beggja deilda og fulltrúar héraðsstjórna á Ítalíu hafa greitt atkvæði um næsta forseta landsins á hverjum degi frá mánudegi. Til dagsins í dag hafa flestir skilað auðu. Nokkur stuðningur hefur verið við að Sergio Mattarella forseti gegni embættinu áfram. Hann er orðinn áttræður og hefur aftekið að sitja annað sjö ára kjörtímabil.
Leiðtogar flokkanna sem sæti eiga á ítalska þinginu hafa til þessa ekki getað komið sér saman um hver eigi að gegna forsetaembættinu. Mið- og hægriflokkarnir hafa loks náð samkomulagi um að greiða atkvæði Mariu Elisabettu Alberti Casellati, forseta efri deildar þingsins. Margir þingmenn á vinstri vængnum finna henni hins vegar ýmislegt til foráttu. Hún hefur til dæmis verið einarður stuðningsmaður Silvios Berlusconi, fyrrverandi forsætisráðherra. Þá hefur hún lýst yfir andstöðu við þungunarrof kvenna og að fólk af sama kyni fái að ganga í hjónaband.
Nokkrir flokkar lýstu því yfir fyrir fimmtu umferð forsetakjörsins í morgun að þeir ætluðu ýmist að sitja hjá eða greiða einhverjum öðrum en Casellati atkvæði. Sjötta umferðin verður síðdegis og þá vonast hægrimenn til þess að hafa aflað henni nægilega mikils fylgis til þess að hún fái að minnsta kosti fimmtíu prósenta stuðning, sem dugir henni til að ná kjöri.

Ítalska þingið reynir enn að koma sér saman um hver verði næsti forseti landsins. Forseti efri deildarinnar verður mögulega fyrir valinu þegar atkvæði verða greidd í sjötta sinn síðdegis.